બોમ્બ વિસ્ફોટો અને આતંકવાદી હુમલાઓ બાદ સામી છાતીએ લડી ન શકનારા ત્રાસવાદીઓએ દેશને પાંગળો કરવા માટે સાઇબર એટેક અને લવ જેહાદ બાદ નાર્કોટિક્સ ટેરરનો સહારો લીધો છે અને નશીલા પદાર્થો દ્વારા યુવાધનને નકામું બનાવવાનો તેમનો મનસૂબો સફળ પણ થઇ રહેલો જણાય છે.છેલ્લા આઠેક મહિનામાં શહેરના યુવાનોમાં પાવડર સ્વરૃપના ડ્રગનું સેવન કરવાનું પ્રમાણ અનેકગણું વધી ગયું હોવાનું સરકારી આંકડાઓ પરથી સિદ્ધ થાય છે અને યુવાનોમાં મેથાફેટામાઇન (મેથ) અને એમડીએમએ (મિથાઇલેનેડાયેક્સિમેથાફેટામાઇન) નામના સફેદ-કોફી રંગના પાવડર સ્વરૃપના ડ્રગ માનીતા બની રહ્યા છે. જોકે મેફાડ્રોન અથવા એમડી નામનું ડ્રગ હવે મોંઘાદાટ કોકેઇન અને એમડીએમએનો પર્યાય બની રહ્યું છે અને યુવાનો આ સસ્તા ડ્રગ તરફ વળી રહ્યા હોવાનું જોવા મળ્યું છે.